2019-05-14

Gerb. Juozai Kazlauskai,

Kreipiuosi į jus, nes noriu prisijungti prie jaunimo politikos formavimo komandos ir dalyvauti rinkimuose į Druskininkų savivaldybės jaunimo reikalų tarybą.

Šiuo metu esu vienuoliktos klasės mokinė Druskininkų ,,Ryto” gimnazijoje. Kitais mokslo metais būsiu dvyliktokė, tačiau tai netrukdys mano veiklai Druskininkų savivaldybės reikalų taryboje, nes sugebu gerai organizuoti savo laiką ir paskirstyti prioritetus.

Be Druskininkų savivaldybės mokinių tarybos ir Druskininkų ,,Ryto” mokinių savivaldos aš jau devynis mėnesius priklausau Jaunimo Europos komandai (toliau JEK). JEK yra jaunų žmonių tinklas, kurie dalyvauja įvairiuose susitikimuose, konferencijose ar pristatymuose apie Europos Sąjungą ir pasisėmę žinių, grįžę į gimtuosius miestus skleidžia tą informaciją organizuodami diskusijas, pristatymus ir tt. Jau esu suorganizavusi apie dešimt renginių Europos Sąjungos tema Druskininkų ,,Ryto” gimnazijos mokiniams.

Taip pat jau septynis mėnesius priklausau FLEX programos alumni tinklui ir esu Veisiejų City Representative (miesto atstovė). Užimdama šias pareigas, aš įsipareigoju organizuoti renginius, kurie pagelbėtų mano bendruomenei ar miestui. Jau esu suorganizavusi įvairias diskusijas apie jaunimo galimybes, aplinkos tvarkymo akcijas ir filmų popietes.

Aš sugebu aiškiai ir efektyviai bendrauti žodžiu ir raštu. Turiu darbo grupėje, lyderystės ir viešojo kalbėjimo patirties. Visada stengiuosi būti atvira ir aiškiai išreikšti savo nuomonę ir požiūrį. Esu pastabi ir gebu išklausyti žmones ir atsižvelgti į jų norus ir pastabas.

Tikiuosi, kad mano patirtis, įgūdžiai ir asmeninės savybės atitiks Druskininkų savivaldybės jaunimo reikalų tarybos poreikius ir leis man būti vertinga jos nare. Dėkoju už Jūsų laiką svarstant mano kandidatūrą.

Pagarbiai,

Eivilė Čakaitė